En fyldt kalender og en alt for sen invitation.

Det er ifølge udenrigsminister Villy Søvndal (SF) årsagen til, at han ikke tager til et møde i Tyskland om en mulig ny EU-forfatning.

- Jeg kan simpelthen ikke. Det er med kun 10 dages varsel, og vi har et regeringsseminar samme aften. Og det er ikke et udtryk for, at jeg ikke vil diskutere europæiske perspektiver, siger Villy Søvndal til DR Nyheder.

Tidligere søndag blev udenrigsministeren mødt af massiv kritik fra Venstre og Konservative.

Kan hægtes af

De to partier advarede om, at Danmark risikerer at ende på sidelinjen, hvis udenrigsministeren som repræsentant for det danske EU-formandskab ikke deltager i mødet, hvor den tyske udenrigsminister, Guido Westerwelle, den 20. marts vil samle ni udenrigsministre til et eksklusivt møde.

- Ministeren må selv vurdere, hvor han bruger sin tid. Men det er vigtigt, at vi som EU-formandskab ikke er hægtet af, når der starter en forfatningsdiskussion, lød det fra Lene Espersen til Jyllands-Posten.

Der kommer flere møder

Villy Søvndal erkender, at det er vigtigt som EU-formandsland at deltage i den slags møder, men han understreger, at Danmark trods et afbud fortsat vil have et godt forhold til Westerwelle og tyskerne.